
PANEVĖŽIO MIESTO SAVIVALDYBĖS ADMINISTRACIJOS METINIO VEIKLOS PLANO SUDARYMO TVARKOS APRAŠAS

I SKYRIUS
BENDROSIOS NUOSTATOS

1. Panevėžio miesto savivaldybės administracijos metinio veiklos plano sudarymo tvarkos aprašas (toliau – Aprašas) reglamentuoja Panevėžio miesto savivaldybės (toliau – Savivaldybė)  administracijos metinio veiklos plano rengimą, tvirtinimą, keitimą ir atsiskaitymą už metinius rezultatus.
2. Apraše vartojamos sąvokos:
2.1. Panevėžio miesto savivaldybės strateginis veiklos planas (toliau – Savivaldybės SVP) – Savivaldybės 3 metų trukmės veiklos lygmens strateginio planavimo dokumentas, kuriame suplanuojamos savivaldybės biudžeto asignavimų valdytojų programos.
2.2. Strateginio veiklos plano programa – esminė strateginiam tikslui įgyvendinti skirta SVP dalis, kurioje nustatyti programos tikslai, uždaviniai, priemonės (projektai), vertinimo kriterijai, jų reikšmės ir asignavimai.
2.3. Savivaldybės administracijos metinis veiklos planas (toliau – SAMVP) – tam tikrų vienų biudžetinių metų veiklos lygmens planavimo dokumentas, įgyvendinantis strateginį veiklos planą arba jo dalį.
2.4. Priemonė – užsibrėžto uždavinio įgyvendinimas, kuriam naudojami žmogiškieji, finansiniai ir materialiniai ištekliai.
2.5. Papriemonė – priemonės sudėtinė dalis.
2.6. Vertinimo kriterijus – rodiklis, suteikiantis informacijos apie tikslo, uždavinio ir priemonės įgyvendinimą.
2.7. Padaliniai – Savivaldybės administracijos skyriai ir tiesiogiai Savivaldybės administracijos direktoriui / direktoriaus pavaduotojams pavaldūs darbuotojai, neįeinantys į skyrių sudėtį.

II SKYRIUS
SAMVP RENGIMAS IR TVIRTINIMAS

3. SAMVP rengiamas atsižvelgiant į Savivaldybės biudžete Savivaldybės administracijai skirtus asignavimus. SAMVP nurodomi konkretūs Savivaldybės administracijos (jos struktūrinių padalinių) darbai (veiksmai) ir ar projektai, kurie numatomi atlikti tais metais, jiems planuojami skirti asignavimai ir rezultatų, kuriuos turi pasiekti, vertinimo kriterijai (ir jų reikšmės).
4. SAMVP rengiamas pagal Savivaldybės administracijos direktoriaus įsakymu patvirtintą formą. 
5. Lygiagrečiai rengiamam Savivaldybės SVP, pradedamas rengti ir SAMVP. Savivaldybės administracijos padaliniai parengia Savivaldybės SVP detalizavimą einamiesiems metams pagal kuruojamas programas ir (ar) jų dalis, pateikia Savivaldybės administracijos Strateginio planavimo ir finansų skyriui, prieš tai suderinę su Savivaldybės administracijos Apskaitos skyriumi. SAMVP priemonės detalizuojamos į papriemones, nurodomos joms vykdyti skirtos lėšos, vertinimo kriterijai ir jų reikšmės, atsakingi vykdytojai.
6. Strateginio planavimo ir finansų skyrius, gavęs iš padalinių programas ir (ar) jų dalis, ne vėliau kaip per 5 darbo dienas parengia einamųjų metų SAMVP įsakymo projektą. Einamiesiems metams SAMVP parengiamas ir patvirtinamas ne vėliau kaip iki kovo 10 d.
7. SAMVP tvirtina Savivaldybės administracijos direktorius. 

III SKYRIUS
SAMVP KEITIMAS

8. SAMVP programų papriemonių ir jų sudėtinių dalių keitimą inicijuoja jas kuruojantys padaliniai. SAMVP keičiamas šiais atvejais: 
8.1. perskirstant papriemonėms skirtas lėšas iš visų finansavimo šaltinių, jei neviršijamas patvirtintas einamųjų metų asignavimų planas priemonei;
8.2. keičiant papriemonių pavadinimus, įtraukiant naujas, atsisakant buvusių papriemonių;
8.3. keičiant vertinimo kriterijus ar jų reikšmes, atsakingus vykdytojus;
8.4. pakeitus Savivaldybės SVP.
9. Vadovaujantis Aprašo 4 punktu, SAMVP keitimo procesas vyksta tokia tvarka:
9.1. padaliniai (atsakingi už strateginį planavimą darbuotojai) parengia išsamų keičiamos priemonės papriemonės aprašymą (nurodomi kuruojamos programos, tikslo, uždavinio, priemonės ir papriemonės pavadinimas, lėšų suma, finansavimo šaltiniai, atsakingas vykdytojas, indėlio ir (ar) rezultato kriterijus, jo reikšmė, nurodomos priežastys, dėl ko būtina atlikti keitimą tarp papriemonių, pateikiama kita svarbi informacija). Parengtą aprašymą pateikia Strateginio planavimo ir finansų skyriui per dokumentų ir procesų valdymo sistemą „Avilys“, taip pat atsiunčia šiais el. pašto adresais: diana.bajorune@panevezys.lt, asta.puodziuniene@panevezys.lt. Strateginio planavimo ir finansų skyriaus atsakingi darbuotojai rengia Savivaldybės administracijos direktoriaus įsakymo projektą dėl SAMVP keitimo.
9.2. Strateginio planavimo ir finansų skyrius pagal poreikį, bet ne rečiau kaip kartą per ketvirtį, parengia keičiamos SAMVP programos projektą (įvertindamas prieš tai buvusius visus programos priemonių ir papriemonių keitimus).
9.3. Savivaldybės administracijos direktoriaus įsakymo projektas dėl programų priemonių papriemonių keitimo derinamas su Apskaitos skyriumi, inicijavusiais keitimus padaliniais.

IV SKYRIUS
ATSISKAITYMAS UŽ VEIKLOS PLANO REZULTATUS

10. Pasibaigus kalendoriniams metams, rengiama SAMVP ataskaita už praėjusius kalendorinius metus pagal Savivaldybės administracijos direktoriaus įsakymu patvirtintą ataskaitos formą. SAMVP ataskaitą už praėjusius metus rengia jas kuruojantys padaliniai ir teikia Strateginio planavimo ir finansų skyriui iki einamųjų metų vasario 10 d. 
11. Strateginio planavimo ir finansų skyrius, gavęs informaciją apie SAMVP vykdymą už praėjusius metus, parengia SAMVP ataskaitos projektą ir teikia jį tvirtinti Savivaldybės administracijos direktoriui iki einamųjų metų kovo 1 d. 
____________________________
